Det meget smukke og klare vejr er under angreb fra vest. Inden skyerne kommer, kan man nyde vintersol i de østlige egne. Det klare vejr betyder også, at det bliver koldt i nat. De fleste steder kommer temperaturen ned under frysepunktet på trods af, at skyerne presser sig på. Først på natten kan temperaturen komme ned på 4 graders frost, men med flere skyer stiger temperaturen sidst på natten. Ved solopgang kan man forvente frost de steder, det er klart, men selv i områder med skyer kan vejtemperaturen være under frysepunktet. Der er risiko for pletvis rimglatte veje. I morgen- og formiddagstimerne vil der være nogen sol i de østlige egne, mens det er mere skyet i Jylland, hvor der også kan optræde enkelte byger. Bygerne vil sandsynligvis være regnbyger. Søndag eftermiddag vil skydækket være mere tæt - efterhånden også i de østlige egne. Der er risiko for lokale byger. I Jylland vil de fleste byger være med regn, mens der er større risiko for slud- eller snebyger i øst - særligt sent på eftermiddagen og til aften.
Skyer fra vest breder sig over landet, og ud på søndagen kommer der byger.